PRIDELOVANJE OSNOVNE KRME V ČASU PODNEBNIH SPREMEMB
Kmetijstvo je najbolj podvrženo vplivom podnebnih sprememb. Če se spominjam podnebja 50 let nazaj, moram povedati da so bila neurja s točami predvsem v poletnih mesecih. Prav tako so bile suše v juliju in avgustu kot sedaj, vendar pa vročinski valovi niso trajali tako dolgo kot zadnja leta. Leta 2024 so od 20. julija pa vse do 10. septembra dosegale najvišje dnevne temperature 38 °C. To je bilo izven pričakovanega. Prav tako ni bilo tako pogostih in močnih vetrov, poplav in seveda izredno močnega SEVANJA kot smo jim priča v zadnjih letih. Vse to bo izrazito vplivalo na količino pridelkov, pojavu škodljivcev, ki jih nismo poznali ali se pri nižjih temperaturah niso pretirano razmnožili in počutju ljudi in živali, zaradi vročinskih stresov in že omenjenega močnega sevanja. V letošnjem 2026 letu pa so toplotni udari in pomanjkanje padavin podirali rekorde iz najbolj sušnih letin. Suša in visoke temperature v letošnjem aprilu so že omogočile predčasno spravilo travinja. Vreme je bilo tako „ugodno", da se je dalo spraviti celo mrvo. Vendar pa so bili pridelki zaradi suše več kot 50 % celo do 70 % nižji. 
PRIDELOVANJE KRME ZA PREHRANO DOMAČIH ŽIVALI

Pri podnebnih spremembah je potrebno narediti natančne analize in jih sistematsko spremljati. Vendar pa moram opozoriti, da so podnebne spremembe nepredvidljive, nihče jih ni sposoben načrtovati. Človek na vreme ne more vplivati, lahko pa vpliva na zmanjšanje posledic zaradi neugodnih vremenskih vplivov v vegetaciji in se čim bolj prilagodi.
Osnova živinoreje je trava, problem je njena nemotena rast. Zaradi plitvega koreninskega sistema preneha v sušnih razmerah rast in razvoj trav. Šele po obilnem deževju in ohladitvah se prične obnova in rast travinja. Pri reji prežvekovalcev predvsem na paši pomeni ta pojav praktično dve zimski sezoni prehrane. Potrebno je pridelati osnovno krmo za prehrano v juliju, avgustu, septembru in ponovno za zimsko sezono (november, december, januar, februar, marec). Za nemoteno prirejo mleka in mesa je nujno izdelati krmno bilanco. Pri tem velja poudariti, da je najbolj zanesljiva krmna bilanca celoletni zimski obrok in prilagajanje izkoriščanja travne ruše vremenskim razmeram.  [image: image1.jpg]



Slika 1 : Počasna rast inkarnatke v letošnjem letu (Foto Janez Lebar 13.05. 2026)
Zaradi neurejenih odkupnih cen mleka in mesa je smiselnost živinoreje v času podnebnih sprememb izredno vprašljiva. Poljedelska proizvodnja je zaradi neurejenega trga, veliko manj vloženega dela in špekulacij za marsikoga veliko bolj zanimiva. 

Slika 2 : Sejano travinje je potrebno spomladi hitro silirati, da dobimo še 2. odkos pred poletnimi sušami oziroma čim prej posejemo koruzo (Foto: Janez Lebar 13.04. 2026)
Travne, deteljno travne mešanice in detelje, sejemo na njivah. Njive so veliko boljše založene s hranili, zato je rast bujnejša, kakovost pridelane silaže in mrve pa veliko boljša kot na naravnem travinju. Letno dobimo vsaj 1 ali celo 2 odkosa več kot na naravnih travnikih zaradi boljše agrotehnike obdelave, gnojenja in veliko boljše botanične sestave travne ruše (prevladujejo najbolj kakovostne in okusne trave in detelje). Pri gosti ruši je tudi direktno izhlapevanje vode iz tal veliko manjše kot na površinah brez zelene odeje.  

Taka gosta travna ruša sestavljena iz ljuljk in detelj bi se zelo hvaležno odzvala na vsaj eno dobro namakanje v začetku nastopa poletne suše, saj bi pridelali še en odkos odlične travne silaže ali mrve. 
Zaradi pomanjkanja vode in visokih temperatur  je letos trava že v sredini aprila prešla v generativno razvojno fazo ali v ustrezno razvojno fazo za spravilo travne silaže ali izjemoma mrve. Zato je bil zaželen prvi odkos in spravilo pridelka že v sredini aprila, kar ni utečena kmetijska praksa. Tisti ki so ste pohiteli ste že v sredini aprila spravili prvi odkos travinja ga silirali ali celo posušili. Seveda je potrebno poudariti, da so bili pridelki nizki, saj so zaradi pomanjkanja vlage dosegali le 30 %  - 50 % povprečnega pridelka. Drugi odkos travinja je bil primeren za spravilo konec maja. 
Naravni travniki so od suše izredno prizadeti, že od predhodnih sušnih letin. Travna ruša se je izredno razredčila, večinoma so preživele najbolj odporne in v ruši nezaželene zeli : navadna kislica ( Rumex acetosa), topolistno ščavje (Rumex obtusifolium), navadni glavinec (Centaurea jacea), rman (Achillea millefolium), navadna lakota (Gallium mollugo), ptičja dresen (Polygonum aviculare)…
Zaradi propada najbolj kvalitetnih trav in detelj, se je travna ruša razredčila, med njo so praznine – priporočljivo oziroma obvezno je vsejavanje kakovostnih trav in detelj, drugače se bodo v ruši preveč razširili pleveli oz. nezaželene zeli. Z vsejavanjem kakovostnih trav in detelj se poveča količina in kakovost pridelka. Prav tako se priporoča gnojiti na osnovi kemijske analize zemlje in gnojilnega načrta. Brez ustrezne založenosti s hranili, ne moremo pričakovati dobrih pridelkov zelinja.  
Pridelovanje osnovne krme v hladnejšem delu leta:
Za pridelovanje osnovne krme v hladnejšem in bolj vlažnem delu leta, pridejo najbolj v poštev travno deteljne mešanice in ozimna žita. Predstavljajo odličen vir osnovne krme, najlažje in najhitreje jih spravimo kot silažo. Od ozimnih žit lahko sejemo ječmen, oves, tritikalo ali rž. Ker so žita trave se zelo dobro obraščajo in lahko spravimo 2 odkosa. Prvega posiliramo, 2 odkos pa siliramo ali posušimo.
Pri 1. odkosu pazimo na višino rezi, ki naj bo 5 do 7 cm. Pridelek zelinja je sicer manjši, vendar je dvignjen od tal, zato hitro ovene predvsem pri obdelavi z gnetilnikom. Prav tako se našteta ozimna žita (ječmen, oves, tritikala, rž) zelo hitro obnovijo in dajo 2. odkos, ki ga lahko znova siliramo ali posušimo. Izbiramo lahko višje rastoče sorte, zaradi večjega pridelka zelene mase.

Slika 3 : Ozimni ječmen, veliki spomladi 1 krat košen, manjši 2 krat košen (27.05.2025)

Kvaliteta silaže iz ozimnih žit je zelo dobra, prav tako se zlahka silirajo, saj ozimna žita vsebujejo veliko sladkorja, ki služi kot substrat za fermentacijo mlečno kislinskih bakterij. Ob spravilu se priporoča rez na 4 – 5 mm dolžine zaradi boljšega tlačenja mase pri siliranju, kar je zelo pomembno za želeno mlečno kislinsko fermentacijo. Slama ozimnih žit je votla in vsebuje precej zraka, zato je zelo pomembno temeljito tlačenje mase v koritastem silosu.
Preglednica 1 : Primerjava vsebnosti hranilnih snovi v naravnem travinju v katerem  

                         prevladujejo trave košenem v različnih razvojnih fazah in žitih :

	razvojna faza
	SS

(g/kg)
	SVl

(g/kg SS )
	NEL

(MJ/kg SS)
	ME

(MJ/kg SS)
	SB

(g/kg SS)
	IB

(g/kg SS)
	Ca

(g/kg SS)
	P

(g/kg SS)
	Na

(g/kg SS)

	pred latenjem
	160
	205
	6,17
	11,05
	195
	144
	5,5
	3,6
	1,3

	v latenju 
	180
	240
	6,33
	10,55
	175
	142
	5,5
	3,6
	0,7

	v začetku  cvetenja
	200
	278
	5,93
	9,99
	155
	133
	4,8
	3,5
	0,7

	konec cvetenja
	220
	312
	5,67
	9,63
	140
	127
	3,8
	3,3
	0,7

	ječmen v klasenju
	240
	260
	6,65
	11,0
	143
	146
	3,3
	2,9
	0,2

	oves v klasenju
	220
	260
	6,26
	10,40
	142
	135
	3,9
	4,2
	1,7

	rž v razraščanju
	220
	230
	6,94
	11,33
	185
	152
	7,5
	6,6
	1,0

	rž v klasenju
	220
	285
	6,34
	10,53
	150
	138
	3,4
	4,3
	0,5

	GPS – voščena zrelost (ječmen + pšenica)
	420
	215
	5,71
	9,66
	100
	123
	2,6
	2,8
	0,4


Legenda : 

SS (g/kg) – suha snov v g na 1 kg svežega vzorca krme

SVl (g/kg) – surova vlaknina v g na 1 kg SS
NEL (MJ) – neto energija laktacije v MJ na 1 kg SS (SS-suhe snovi)
SB (g/kg) –  surove beljakovine v g na 1 kg SS
IB (g/kg)  -   izkoristljive beljakovine v g na 1 kg SS
Ca (g/kg) – kalcij v g na 1 kg SS 

P (g/kg) – fosfor v g na 1 kg SS
Na (g/kg) – natrij v g na 1 kg SS
Strniščni posevki po ozimnih žitih predstavljajo dober vir osnovne krme predvsem na govedorejskih kmetijah. Izrednega pomena pa je izbira teh posevkov. Zaradi suš je smiselno izbirati tiste vrste, ki so odporne na sušo in dobro prenesejo vročino in pomanjkanje vode. To so rastline, ki niso avtohtone, ampak izhajajo iz aridnih področij, kjer je malo padavin predvsem sudanska trava in krmni sirki. Pred zimo še dobimo 2 odkosa kakovostne krme primerne za siliranje ali zeleno krmo. Razen tega pridelamo več strukturne vlaknine kot s koruzo, ki nam ob pomanjkanju mrve pride zelo prav. Lahko se odločimo tudi za zgodnji zrelostni razred koruze, predvsem po žetvi ječmena. Vendar pa je problem sušina in vreme v oktobru. Če v oktobru vremenske razmere niso ugodne in posevek ostane na njivi še v novembru lahko pozebe in ne dobimo želene kakovosti. Težave, ki nastopijo pri spravilu te koruze so prenizka vsebnost suhe snovi za siliranje – manj kot 25 % in zrelost, ne pride še v fazo voščene zrelosti, ki se priporoča ob siliranju. 
Pri hitrih klimatskih spremembah je potrebno hitro reagirati na spremembe in se čim bolj prilagoditi. Že zgodovina starega Egipta opisuje opuščena mesta in pokrajine zaradi sprememb v puščavo. Pojav je povezan z migracijo na področja, ki so bila prijaznejša za preživetje. Ob stopnjevanju suš se človek lahko prilagodi le z uvajanjem rastlinskih in živalskih vrst, ki dobro uspevajo v sušnih pogojih. Take vrste pa se nahajajo v aridnih področjih in so za intenzivno pridelavo in prirejo pogosto nezanimive. Tukaj se bo človek moral odločiti ali bo za vsako ceno vztrajal na visoko proizvodnih vrstah, ali pa se bo zadovoljil z znatno nižjo proizvodnjo z minimalnimi kapitalskimi vložki – prilagodljivost vrst na ekstremne vročine…Ob navedenem pa je jasno pričakovati izredno zvišanje cen, vsem kmetijskim pridelkom in hrane.
Druga možnost pa je namakanje, predvsem v bližini vodotokov – kar je pri nas še zelo slabo izkoriščeno. To je velik izziv za prihodnost in prilagajanje kmetijstva ob nastopu poletne vročine s toplotnimi udari in sušami.                                                                                                    

